## Rješenje Agencije za zaštitu tržišnog natjecanja Klasa: UP/I-030-02/98-01/63 od 16

### NN 96/1999 (22.9.1999.), Rješenje Agencije za zaštitu tržišnog natjecanja Klasa: UP/I-030-02/98-01/63 od 16

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", br. 48/95, 52/97 i 89/98), po prijavi koncentracije poduzetnika
koju su podnijeli poduzetnici HRVATSKA TISKARA d.d., zastupana po Goranu
Mariću, direktoru, i VJESNIK d.d. novinsko-nakladničke djelatnosti, zatupan
po Ivanu Božičeviću, predsjedniku Uprave, oba sa sjedištem u Zagrebu, Slavonska
avenija 4, temeljem odluke Savjeta Agencije za zaštitu tržišnog natjecanja
donesene na 28. sjednici, održanoj 9. lipnja 1999. (članak 30. stavak 2.
točka 3. i stavak 3. Zakona o zaštiti tržišnog natjecanja, dalje: ZZTN),
ravnateljica Agencije za zaštitu tržišnog natjecanja donosi sljedeće

## RJEŠENJE

1. Ocjenjuje se kao dopuštena koncentracija poduzetnika nastala spajanjem
poduzetnika TISKARA d.d. i VJESNIK d.d. novinsko-nakladničke djelatnosti,
oba sa sjedištem u Zagrebu, Slavonska avenija 4.

2. Koncentracija poduzetnika iz točke 1. izreke ovog rješenja upisuje
se u Upisnik o koncentracijama.

3. Obvezuje se poduzetnik VJESNIK d.d. tiskarsko-izdavačke djelatnosti,
sa sjedištem u Zagrebu, Slavonska avenija 4, da Agenciji za zaštitu tržišnog
natjecanja prijavi svaku odluku o povećanju cijene tiskanja svih novina.

Rok izvršenja: nakon donošenja odluke, bez odgode.

4. Obvezuje se poduzetnik VJESNIK d.d. tiskarsko-izdavačke djelatnosti,
da Agenciji za zaštitu tržišnog natjecanja prijavi svaku promjenu uvjeta
pružanja usluga tiskanja, osobito promjenu uvjeta za tiskanje dnevnih novina.

Rok izvršenja: po donošenju odluke, bez odgode.

5. Obvezuje se poduzetnik VJESNIK d.d. tiskarsko-izdavačke djelatnosti
da Agenciji za zaštitu tržišnog natjecanja dostavi obavijest o namjeri
stjecanja svakog udjela u drugim poduzetnicima na mjerodavnom tržištu izdavačke
i tiskarske djelatnosti na području Republike Hrvatske.

Rok izvršenja: najkasnije 30 dana prije namjeravanog stjecanja udjela,
trajno.

6. Ovo rješenje bit će objavljeno u "Narodnim novinama".

Obrazloženje

1. Poduzetnik VJESNIK d.d. novinsko nakladničke djelatnosti, zastupan
po Ivanu Božičeviću, predsjedniku Uprave, i poduzetnik HRVATSKA TISKARA
d.d., zastupan po Goranu Mariću, direktoru, oba sa sjedištem u Zagrebu,
Slavonska avenija 4, podnijeli su 4. studenoga 1998. Agenciji za zaštitu
tržišnog natjecanja (dalje: Agencija) prijavu koncentracije poduzetnika.
Navedena koncentracija nastala je spajanjem rečenih poduzetnika u novo
društvo koje će poslovati pod tvrtkom VJESNIK d.d. tiskarsko izdavačke
djelatnosti, sa sjedištem u Zagrebu, Slavonska avenija 4. Budući da prijava
koncentracije nije sadržavala sve podatke propisane člankom 7. Pravilnika
o načinu vođenja Upisnika o koncentracijama ("Narodne novine", br. 30/97,
dalje: Pravilnik), nije se smatrala prijavom koncentracije sukladno članku
23. stavku 1. ZZTN. Agencija je pozvala sudionike koncentracije da istu
dopune sukladno članku 7. Pravilnika, što su zaključno s 9. veljače 1999.
sudionici koncentracije i učinili.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. ZZTN.

2. U postupku ocjene prijavljene koncentracije utvrđene su sljedeće
činjenice:

a) Prvni temelj koncentracije je Ugovor o spajanju sklopljen 8. listopada
1998. između poduzetnika VJESNIK d.d. novinsko-
-nakladničke djelatnosti, zastupan po Ivanu Božičeviću, predsjedniku Društva
i HRVATSKE TISKARE d.d. zastupane po Goranu Mariću, direktoru Društva,
oba sa sjedištem u Zagrebu, Slavonska avenija 4. Ugovorom o spajanju navedeni
poduzetnici se spajaju, te nastaje novo društvo koje će poslovati pod tvrtkom
VJESNIK d.d. tiskarsko-izdavačke djelatnosti, sa sjedištem u Zagrebu, Slavonska
avenija 4.

b) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1997.
godinu), prije oporezivanja, iznosi:

|  |  |
| --- | --- |
| Sudionik      koncentracije | Ukupni godišnji promet sudionika  koncentracije u godini koja je prethodila   nastanku koncentracije (1997.) |
| VJESNIK   d.d. | 66.888.707 kn |
| HRVATSKA TISKARA   d.d. | 205.824.258 kn |
| Ukupno | 272.712.992 kn |

Prema odredbi članka 22. stavka 1. točka 2. ZZTN, s obzirom na ukupan
godišnji promet sudionika koncentracije, spajanjem poduzetnika VJESNIK
d.d. novinsko-nakladničke djelatnosti, i HRVATSKE TISKARE d.d., nastala
je koncentracija poduzetnika koja podliježe obveznoj prijavi radi ocjene
i upisa u Upisnik o koncentracijama.

c) Mjerodavno tržište utvrđeno je kao tržište izdavanja i tiskanja dnevnih
tiskovina (šifra djelatnosti 22.12 i 22.21 prema Nacioinalnoj klasifikaciji
djelatnosti) na području Republike Hrvatske.

d) Ukupna prodaja dnevnih tiskovina poduzetnika VJESNIK d.d. novinsko-nakladničke
djelatnosti ostvarena u 1998. i njegov tržišni udjel u odnosu na ukupnu
prodaju ostalih nakladnika dnevnih tiskovina na mjerodavnom tržištu i njihove
tržišne udjele:

|  |  |  |
| --- | --- | --- |
| Nakladnik dnevnih novina   na području RH | Ukupno prodano   dnevnih   tiskovina u kom. | Tržišni     udjel |
| 1. Medijski centar Glas         Slavonije d.d. OSIJEK | 2.852.646 | 2,25% |
| 2. Slobodna Dalmacija d.d.         SPLIT | 23.400.000 | 18.45% |
| 3. Novi list d.d. RIJEKA | 12.359.093 | 9,75% |
| 4. VJESNIK d.d. ZAGREB | 6.919.633 | 5,46% |
| 5. EUROPAPRESS HOLDING        d.o.o. ZAGREB | 31.250.000 | 24,64% |
| 6. Večernji list d.d. ZAGREB | 50.038.605 | 39,46% |
| 7. UKUPNO | 126.819.977 | 100% |

e) Ukupno tiskano dnevnih tiskovina u 1998. od strane poduzetnika
HRVATSKA TISKARA d.d. i njezin tržišni udjel u odnosu
na ukupno tiskano dnevnih tiskovina od strane ostalih tiskara
na mjerodavnom tržištu i njihove tržišne udjele:

|  |  |  |
| --- | --- | --- |
| Tiskare velike rotacije  na području RH | Ukupno tiskano   dnevnih   tiskovina u kom. | Tržišni     udjel |
| 1. Medijski centar Glas         Slavonije d.d. OSIJEK | 4.156.754 | 2.35% |
| 2. Slobodna Dalmacija d.d.         SPLIT | 28.800.000 | 16.28% |
| 3. Novi list d.d. RIJEKA | 16.187.626 | 9.15% |
| 4. HRVATSKA TISKARA d.d.  ZAGREB | 61.086.958 | 34.53% |
| 5. VEKON d.o.o. ZAGREB | 31.250.000 | 37.68% |
| 6. UKUPNO | 176.884.882 | 100% |

f) Prisutnost podnositelja prijave na mjerodavnom tržištu
izdavačke i tiskarske djelatnosti u Republici Hrvatskoj
prije predmetne koncentracije:

|  |  |  |
| --- | --- | --- |
| Tiskanje dnevnih tiskovina u Republici Hrvatskoj (1998. godina) | | |
| Sudionik koncentracije | Tržišni udjeli u ukupnom prometu (RH) | |
| prije koncentracije | poslije koncentracije |
| VJESNIK d.d. | 0,00% | 0,00% |
| HRVATSKA TISKARA d.d. | 34,53% | 34,53% |

|  |  |  |
| --- | --- | --- |
| Nakladnik dnevnih tiskovina u Republici Hrvatskoj (1997. godina) | | |
| Sudionik koncentracije | Tržišni udjeli u ukupnom prometu (RH) | |
| prije koncentracije | poslije koncentracije |
| VJESNIK d.d. | 4,6% | 4,6% |
| HRVATSKA TISKARA d.d. | 0,00% | 0,00% |

g) Sudionici koncentracije nemaju vlastite mreže distribucije
i maloprodaje na mjerodavnom tržištu, već sudionik
koncentracije, poduzetnik VJESNIK d.d. novinsko-nakladničke
djelatnosti, distribuciju obavlja uglavnom preko poduzetnika TISAK
d.d., sa sjedištem u Zagrebu, Slavonska avenija 4, a manji
dio preko poddistributera.

|  |  |  |
| --- | --- | --- |
| DISTRIBUCIJA dnevne tiskovine VJESNIK (za 1998.) | | |
| Područje distribucije | Distributer | Poddistributeri |
| 1. Zagreb i okolica | Tisak d.d. Zagreb | Distri-press d.o.o.   Zagreb |
| 2. Dalmacija | Tisak d.d. Zagreb - poslovnica Split | Slobodna Dalmacija -  Trgovina d.o.o. Split |
| 3. Slavonija | Tisak d.d. Zagreb - poslovnica Osijek | Glas Slavonije d.d. Osijek |
| 4. Istra i Primorje | Tisak d.d. Zagreb - poslovnica Rijeka | 1) Duhan d.d. Rijeka  2) Brodokomerc d.d.   Rijeka |

h) Uprave poduzetnika VJESNIK d.d. i HRVATSKE TISKARE d.d. pravno
i gospodarski obrazlažu koncentraciju sljedećim razlozima:

- vlastita tiskara omogućuje stabilan razvoj i financijsku
neovisnost, bržu promjenu izdanja prema zahtjevima tržišta
i tiskanje novih izdanja

- širenje broja izdanja, poboljšanje kvalitete dosadašnjeg
dnevnog lista u tehničkom aspektu

- povećanje prometa i dobiti

- smanjenje troškova objedinjavanjem mnogih službi (pravne,
kadrovske, nabavne, računovodstvene)

- moguće pripajanje i distributivne mreže poduzetniku
VJESNIK d.d., tako da bi se u jednu pravnu cjelinu sjedinila izdavačka,
proizvodna i prodajna komponenta

- racionalizacija proizvodnje.

III. Razmatrajući navedene činjenice vezane uz ocjenjivanje
prijavljene koncentracije poduzetnika nastale spajanjem VJESNIKA
d.d. novinsko-nakladničke djelatnosti i HRVATSKE TISKARE
d.d. u novo društvo koje će poslovati pod tvrtkom VJESNIK
d.d. tiskarsko-izdavačke djelatnosti, Savjet Agencije za
zaštitu tržišnog natjecanja, na 28. sjednici, održanoj
10. svibnja 1999, a sukladno ovlastima iz članka 30. stavka
2. točka 3. i stavka 2. ZZTN, ocijenio je:

a) Budući da ukupni godišnji promet poduzetnika VJESNIK
d.d. novinsko-nakladničke djelatnosti, i HRVATSKE TISKARE
d.d. ostvaren prodajom roba i usluga u godini koja je prethodila
nastanku koncentracije (1997.), iznosi 272.712.992,00 kn, spajanjem
rečenih poduzetnika nastala je koncentracija koja se u
smislu odredaba članka 22. stavka 1. točka 2. ZZTN
obvezno prijavljuje radi ocjene i upisa u Upisnik o koncentracijama.

b) Koncentracija je ocijenjena dopuštenom.

Pri donošenju ove odluke Savjet je osobito uzeo u obzir da
je u predmetnoj koncentraciji riječ o spajanju poduzetnika
koji su obavljali različite gospodarske djelatnosti, odnosno
poduzetnik VJESNIK d.d. novinsko-nakladničke djelatnosti
obavljao je izdavačku djelatnost, a poduzetnik HRVATSKA
TISKARA d.d. obavljao je tiskarsku djelatnost. Prije provođenja
koncentracije poduzetnici VJESNIK d.d. novinsko-nakladničke
djelatnosti, i HRVATSKA TISKARA d.d. svaki pojedinačno
nije imao 10% ili više prava odlučivanja ili tržišnih
udjela u nekom drugom poduzetniku na mjerodavnom tržištu
izdavanja i tiskanja dnevnih tiskovina, budući da poduzetnik
VJESNIK-PRESS d.o.o. za nakladništvo i marketing, kojeg je
u 100% udjelu osnovao sudionik predmetne koncentracije, poduzetnik
VJESNIK d.d. novinsko-nakladničke djelatnosti, nije bio
prisutan na rečenom mjerodavnom tržištu. Provođenjem
koncentracije nastale spajanjem poduzetnika, zadržani su
dosadašnji tržišni udjeli koje su poduzetnici,
sudionici koncentracije imali i prije rečene koncentracije,
odnosno i prije rečenog spajanja poduzetnika.

Dakle, društvo nastalo spajanjem, poduzetnik VJESNIK d.d.
tiskarsko-izdavačke djelatnosti, zadržao je i nakon
spajanja tržišni udjel od 4,6% na mjerodavnom tržištu
izdavanja dnevnih tiskovina, odnosno na tržištu tiskarske
djelatnosti zadržan je tržišni udjel od 34,53%.

Budući da su zadržani dosadašnji tržišni
udjeli sudionika koncentracije, poduzetnika VJESNIK d.d. novinsko-nakladničke
djelatnosti, i HRVATSKA TISKARA d.d., Savjet Agencije ocijenio
je da se spajanjem poduzetnika u novo društvo VJESNIK d.d.
tiskarsko-izdavačke djelatnosti na mjerodavnom tržištu
ne stvara novi ili jača postojeći vladajući
položaj poduzetnika VJESNIK d.d. tiskarsko-izdavačke
djelatnosti, osobito ne na način da bi se spajanjem poduzetnika
znatno ili trajno ograničilo ili ukinulo slobodno tržišno
natjecanje.

Stoga je odlučeno kao u točki 1. izreke ovog rješenja.

c) Prijavljena koncentracija ocijenjena je dopuštenom, te
će se stoga upisati u Upisnik o koncentracijama sukladno
članku 23. ZZTN, kao što je odlučeno točkom
2. izreke ovog rješenja.

d) U cilju praćenja ove koncentracije, a u skladu s člankom
36. ZZTN Agencija je propisala mjere praćenja za rečenu
koncentraciju. Poduzetnik VJESNIK d.d., nastao spajanjem poduzetnika
VJESNIK d.d. i HRVATSKE TISKARE d.d. obvezan je Agenciji prijaviti
svaku odluku o povećanju cijene tiskanja dnevnih tiskovina,
svaku promjenu uvjeta pružanja usluga tiskanja, osobito promjenu
uvjeta za tiskanje dnevnih tiskovina.

Rečeni poduzetnik, uključujući sva sadašnja
i buduća s njim povezana društva, obvezni su Agenciji
dostaviti obavijesti o namjeri svakog novog stjecanja udjela u
drugim poduzetnicima na mjerodavnom tržištu izdavačke
i tiskarske djelatnosti na području Republike Hrvatske,
kao što je odlučeno u točkama 3., 4. i 5. izreke
rješenja.

IV. Nepostupanje po ovom rješenju imat će za posljedicu
poduzimanje radnji radi primjene kaznenih odredbi na poduzetnika
VJESNIK d.d. tiskarsko-izdavačke djelatnosti, sukladno
članku 40. stavku 1. točka 4. ZZTN, te primjena
kaznene odredbe na njegovu odgovornu osobu predviđenu u članku
40. stavku 2. ZZTN.

V. Temeljem članka 37.a stavka 1. ZZTN rješenje Agencije
objavit će se u »Narodnim novinama«, kao što
je naznačeno u točki 6. ovog rješenja.

UPUTA O PRAVNOM LIJEKU

Ovo je rješenje konačno u upravnom postupku.

Protiv ovog rješenja žalba nije dopuštena, ali
nezadovoljna stranka može, sukladno odredbama članka
37. ZZTN, pokrenuti upravni spor pred Upravnim sudom Republike
Hrvatske u roku od trideset dana od dana dostave ovog rješenja.

Klasa: UP/I-030-02/98-01/63
Urbroj: 580-02-99-55
Zagreb, 16. srpnja 1999.

Ravnateljica
**dr. Deša Mlikotin Tomić,** v. r.

Rješenje, NN 96/1999-1627
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)